SCI รายได้พุ่งหนุนไตรมาส 1 พลิกกำไร 14.14 ลบ. เดินหน้าประมูลงานใหม่ ดันผลงานปีนี้โตแกร่ง
SCI รายได้พุ่งหนุนไตรมาส 1 พลิกกำไร 14.14 ล้านบาท จากปีก่อนขาดทุน 20.87 ล้านบาท เดินหน้าประมูลงานใหม่ ดันผลงานปีนี้โตแกร่ง
SCI รายได้พุ่งหนุนไตรมาส 1 พลิกกำไร 14.14 ล้านบาท จากปีก่อนขาดทุน 20.87 ล้านบาท เดินหน้าประมูลงานใหม่ต่อเนื่อง ดันผลงานปีนี้โตแกร่ง
14 พ.ค. 2563

บริษัท เอสซีไอ อีเลคตริค  จำกัด (มหาชน) หรือ SCI รายงานผลการดำเนินงานประจำไตรมาส 1/63 สิ้นสุด วันที่ 31 มี.ค.2563 ดังนี้

นายเกรียงไกร เพียรวิทยาสกุล ประธานเจ้าหน้าที่บริหาร SCI  เปิดเผยว่า ผลการดำเนินงานในงวดไตรมาส 1/2563 พลิกกลับมากำไร โดยบริษัทฯ มีรายได้รวม 278 ล้านบาท เพิ่มขึ้น 29 % จากงวดเดียวกันของปีก่อนซึ่งมีรายได้รวมเท่ากับ  215 ล้านบาท  จากการทยอยรับรู้งานในมือ (Backlog)
ล่าสุดมีงานในมือที่สามารถรับรู้รายได้ในระยะยาว มูลค่ารวมอยู่ที่พันล้านบาท โดยสัดส่วนของงานที่มีอยู่ในปัจจุบัน แบ่งเป็นงานประเภทต่าง ๆ ประกอบด้วย งานที่ผลิตในประเทศ อย่างตู้สวิตช์บอร์ด รางเดินสายไฟ เสาส่งไฟฟ้าแรงสูงและสถานไฟฟ้า รวมถึงงานรับเหมาก่อสร้างสะพานรถไฟ เป็นต้น ขณะเดียวกันบริษัทฯได้ขยายธุรกิจงานรับเหมาในประเทศ เพื่อเพิ่มช่องทางในการสร้างรายได้มากขึ้นอีกด้วย ขณะที่ธุรกิจในต่างประเทศ ทั้งประเทศเมียนมา และลาว คาดว่าจะมีแนวโน้มที่ดีขึ้นจากปีก่อน
“ภาพรวมผลประกอบการในไตรมาสแรกของปีนี้เป็นไปตามที่คาดการณ์ไว้ และแนวโน้มไตรมาส 2/63 คาดว่าจะมีทิศทางที่ดีขึ้นได้ต่อเนื่อง เพราะที่ผ่านมาบริษัทฯได้ชนะการประมูลงานโครงการก่อสร้างสถานีไฟฟ้า จังหวัดอุบลราชธานี มูลค่าโครงการรวม 177 ล้านบาท โดยมีการไฟฟ้าส่วนภูมิภาค (กฟภ.) เป็นเจ้าของโครงการ และมีระยะเวลาในการก่อสร้าง 24 เดือน ซึ่งจะมีการทยอยรับรู้รายได้ และจะช่วยผลักดันให้มีการเติบโตในระยะยาว”นายเกรียงไกร กล่าว
โดยการดำเนินธุรกิจในปี 2563 นั้นน่าจะเป็นปีที่ดี และมีการเติบโตอย่างมีเสถียรภาพมากขึ้น เนื่องจากบริษัทมีงานในมือรอรับรู้รายได้เพิ่มขึ้นจากปีก่อน ขณะที่ตั้งเป้าจะประมูลงานใหม่เพิ่มเติม ซึ่งจะช่วยผลักดันให้บริษัทฯมีรายได้ที่เติบโตขึ้น
สำหรับการที่เศรษฐกิจในประเทศไทยจะชะลอตัว เนื่องจากผลกระทบจากโรคระบาดไวรัสโควิด-19 นั้น บริษัทฯมั่นใจว่า จะสามารถผ่านพ้นวิกฤติในครั้งนี้ไปได้ เนื่องจากงานส่วนใหญ่ของบริษัทฯที่ยื่นประมูลเป็นงานของภาครัฐกว่า 80% และเป็นงานโครงสร้างพื้นฐาน ซึ่งมีความจำเป็น รวมทั้งได้รับการสนับสนุนจากภาครัฐ  ดังนั้นบริษัทฯ คาดว่ารัฐบาลจะยังคงมีการเปิดประมูลงานใหม่อย่างต่อเนื่องในปีนี้ นอกจากนี้ บริษัทฯ ได้เตรียมพร้อมในทุกด้าน เพื่อให้มั่นใจว่าจะได้รับงานใหม่เพิ่มเติมอย่างแน่นอน